Ferrari se Leclerc en ander buig nie die knieCharles Leclerc. (Mark Sutton/Pool via AP) Die belowende Ferrari-renjaer Charles Leclerc was een van sewe F1-sterre wat nie die knie ter ondersteuning van die Black Lives Matter-beweging (BLM) gebuig het nie. Kevin Magnussen, Max Verstappen, Kimi Räikkönen, Carlos Sainz, Daniil Kvyat en Antonio Giovinazzi is die ander renjaers wat nie saam met Lewis Hamilton die knie gebuig het vóór die afgelope naweek se Grand Prix op Silverstone weggespring het nie. Die 22-jarige is tans vyfde op die punteleer met 33 punte, ’n hele paar kuipstoppe agter Mercedes se Hamilton. “Ek is teen rassisme. Ek sal daarteen veg en ek is bly dat F1 sy platform daarvoor gebruik,” het hy aan die Italiaanse koerant La Gazzetta dello Sport gesê. “Ek wil egter nie die knie buig nie omdat baie van die wêreldwye protesoptogte met geweld gepaardgaan. Ek keur dit nie goed nie. Verder hou ek ook nie daarvan dat politici hierdie beweging vir hul eie gewin gebruik nie.” Volgens Leclerc het die F1-base hulle die geleentheid gegun om hulself op enige manier uit te druk. “Ons almal het tydens die Oostenrykse Grand Prix ons End Racism-hemde gedra en dit was die hoofboodskap wat ons wou oordra.” Nodeloos om te sê het sy woorde óók ’n storm op sosiale media ontketen. “Dit is baie hartseer om te sien hoe sommige mense my woorde manipuleer om my soos ’n rassis te laat klink. Ek is hoegenaamd nie ’n rassis nie en ek sal ook nooit een wees nie,” was sy sterkbewoorde antwoord op Twitter. Sebastian Vettel (links) en Lewis Hamilton voor die wedren. (Foto: Mark Thompson/Pool via AP) Hamilton, wat al F1-legendes soos sir Jackie Stewart en Mario Andretti as onkundig bestempel het weens hul gebrekkige steun vir sy veldtog teen rassisme, het gesê dat Leclerc en kie moet kyk na wat hul landgenote op die sportveld doen. “Ek gaan nie vir jou sê wat my mening hieroor is nie en wat almal moet doen of nie moet doen nie,” het die uitgesproke Brit gesê. “Maar as jy na ander sportsoorte – soos basketbal en sokker – van oor die hele wêreld kyk, ondersteun almal dit (BLM) in ’n verenigde front.” Andretti en Stewart het vroeër gemeen dat Hamilton sake net ’n bietjie te ver voer. “Ek het baie respek vir Lewis, maar is dit nodig om militant te word? Hy is nog altyd aanvaar en het almal se respek verdien,” het Andretti, wat in 1978 die wêreldkampioen was, gesê. “Ek voel dat alles ’n bietjie pretensieus is en dat dit ’n probleem skep wat nie bestaan nie.” Hamilton het onmiddellik teruggekap en gesê dat Andretti onkundig is. “Dit is teleurstellend, maar ongelukkig die werklikheid. Van die ouer generasie wat vandag steeds ’n stem in die sport het, kan net nie erken dat daar ’n probleem is nie. Hierdie doodeenvoudige onkunde sal my nie keer om op verandering aan te dring nie,” het Hamilton teruggekap. It is very sad to see how some people manipulate my words to make headlines making me sound like a racist. I am not racist and I absolutly hate racism. Racism is disgusting. 1/3 — Charles Leclerc (@Charles_Leclerc) August 6, 2020